4 van onderwêreld soek borg | Netwerk24
Deur Candice Bezuidenhout 19 Mei 2018 07:38
Jason Dominguez-Baya, voormalige lyfwag van die omstrede Tsjeggiese misdadiger Radovan Krejcir en nog twee verdagtes sal Maandag amptelik vir 'n reeks beweerde misdade om borgtog aansoek doen.
Radovan Krejcir.Foto: Argief
Die Valke het Donderdag Dominguez-Baya en sy vrou, Faith-Allen Doggette, asook Glen Kruger in hegtenis geneem.
Hulle het Vrydag in die landdroshof in Randburg verskyn.
Die vierde verdagte, Vishalin Dookie, het reeds Donderdag vlugtig in die hof verskyn nadat hy Woensdagaand vasgetrek is. Hy sal op 24 Mei weer in die hof verskyn, wanneer hy om borgtog sal aansoek doen.
Kapt. Lloyd Ramovha, Valke-woordvoerder, sê in 'n verklaring die groep word met 'n reeks misdrywe, waaronder rampokkery, geldwassery, dwelmhandel, die besit van steroïede, die onwettige besit van vuurwapens en ammunisie en ontvoering verbind.
Die groep, tussen die ouderdomme van 29 en 44 jaar, is in Bryanston en Jukskeipark in Johannesburg in hegtenis geneem. Die Valke het 'n verskeidenheid dwelms en toerusting wat vir misdaad gebruik kan word gekonfiskeer.
Bheki Cele, minister van polisie, het Dinsdag in sy begrotingsrede die polisie aangemoedig om dwelmhandel en die vervaardiging van dwelms as 'n prioriteit te beskou, omdat dit misdaad teen vroue en kinders aanwakker.